**SLOVENSKÝ ZVÄZ JACHTINGU,** Junácka 6, 832 80 Bratislava, e-mail: szj@sailing.sk

**VÝZVA SZJ 01 /2023**

**na predkladanie žiadostí o poskytnutie dotácie v oblasti kondičnej prípravy a lokálnych sústredení v roku 2023**

 **Čl. I**

**Úvodné ustanovenia**

1. Slovenský zväz jachtingu (ďalej len SZJ) zverejňuje túto výzvu na predkladanie žiadostí o poskytnutie dotácie prostredníctvom rozpočtu SZJ v oblasti „športovej prípravy OH reprezentácie, štátnej reprezentácie a aktívnych jachtárov do 23 rokov a na trénerské zabezpečenie lokálnych sústredení na klubovej úrovni v roku 2023 “ (ďalej len „výzva“)
2. Prostriedky alokované na túto výzvu sú :

a) 16 000 EUR na účel **úhrada odmien trénerov spojených s realizáciou tréningov jachtárskej mládeže tried okruhového jachtingu na klubovej úrovni, prenájmy športových zariadení, regeneračných zariadení, alebo na trénera zabezpečujúceho kondičnú prípravu pretekárov**

c) 1 200 EUR na účel **úhrada odmien trénerov spojených s realizáciou tréningov v kluboch, ktoré začínajú s aktívnym trénovaním jachtárskej mládeže.**

1. Za kluby, ktoré začínajú s aktívnym trénovaním jachtárskej mládeže sú považované kluby, ktoré mali v predchádzajúcom roku menej ako 4 pretekárov do 23 rokov, ktorí sa zúčastnili minimálne 3 pretekov organizovaných SZJ.
2. Dotáciu podľa bodu 2 bude možné použiť na výdavky vzniknuté v období od 1. január 2023 do 31. decembra 2023.

**Čl. II**

**Cieľ výzvy**

1. Hlavným cieľom SZJ je vytváranie optimálnych podmienok pre športovú jachtársku prípravu športovcov do 23 rokov pod vedením profesionálnych trénerov.
2. Úlohou výzvy je podporiť zabezpečenie pravidelného tréningového procesu OH reprezentácie, štátnej reprezentácie a aktívnych jachtárov do 23 rokov.

**Čl. III**

**Oprávnení žiadatelia**

1. Oprávnenými žiadateľmi sú jachtárske kluby, ktoré sú členmi SZJ (ďalej len klub).

**Čl. IV**

**Dátum ukončenia predkladania žiadostí**

1. Dátum ukončenia predkladania žiadostí je 01.12.2022
2. Žiadosť posielať elektronicky na adresu **szj@sailing.sk** .
3. Za vyhodnotenie a schvaľovanie predložených žiadostí je zodpovedný Výkonný výbor SZJ.

**Čl. V**

**Rozdelenie prostriedkov**

1. Prostriedky budú rozdelené klubom proporcionálne podľa počtu pretekárov do 23 rokov, ktorí sa v  roku 2022 zúčastnili minimálne 3 pretekov okruhového jachtingu.
2. Kluby môžu :
3. zlúčiť im prislúchajúce prostriedky a predložiť spoločný plán zabezpečenia trénovania
4. na základe vzájomnej dohody postúpiť im prislúchajúce prostriedky inému klubu, ktorý bude zabezpečovať trénovanie ich pretekárov
5. na základe vzájomnej dohody postúpiť im prislúchajúce prostriedky inému subjektu (právnickej alebo fyzickej osobe), ktorý bude zabezpečovať trénovanie ich pretekárov
6. Prostriedky alokované na účel **úhrada odmien trénerov spojených s realizáciou tréningov v kluboch, ktoré začínajú s aktívnym trénovaním jachtárskej mládeže** budú rozdelené na základe predložených žiadostí **rovnomerne**, maximálne vo výške **600 EUR pre klub**.
7. Prostriedky klubov, ktoré sa do výzvy nezapoja budú dodatočne rozdelené klubom, ktoré sa do výzvy zapoja tak ako je uvedené v bode 1.

**Čl. VI**

**Oprávnené výdavky**

1. Za oprávnené výdavky, ktoré budú zo strany SZJ preplatené, sa považujú :
	1. odmena trénera s platnou trénerskou kvalifikáciou a cestovné v maximálnej výške príspevku SZJ na trénera podľa smernice SZJ F4.
	2. odmena trénera s platnou kvalifikáciou so zameraním na kondičnú prípravu
	3. odmena trénera SZJ, ktorý absolvoval školenie kondičnej prípravy organizované SZJ,
	4. úhrada za prenájom športovísk.
2. Dohodnutá odmena nad rámec smernice SZJ F4 musí byť dofinancovaná z rozpočtu klubu alebo prostredníctvom spoluúčasti na financovaní pretekármi.
3. Zo strany SZJ budú preplatené iba výdavky, ktoré budú spĺňať nasledujúce podmienky:
4. Klub, resp. tréner odovzdá faktúru za realizované tréningové jednotky spolu s originálmi prezenčných listín účastníkov za každú tréningovú jednotku,
5. Klub, resp. tréner spracuje správu z tréningovej jednotky (V správe trénera je potrebné uviesť časový rozsah trvania tréningu.)
6. Klub, resp. tréner zverejní aktivitu trénera spolu so správou na webe SZJ

**Čl. VII**

**Podklady k žiadosti**

**Žiadosť musí obsahovať:**

1. Mená a kvalifikačný stupeň trénerov, ktorí budú trénovanie zabezpečovať.

2. Dohoda o spolupráci medzi klubmi pri aplikovaní čl.5 bod 2 a) a b).

3. Dohoda/zmluva medzi klubom a subjektom zabezpečujúcim trénovanie pri aplikovaní čl.5 bod 2 c).

**Odporúčané podklady k žiadosti:**

1. Termíny a miesto lokálnych sústredení (musia byť uvedené v excelovom súbore “Príloha Výzva 1”)

**Čl. VIII**

**Všeobecné ustanovenia**

1. Prijímateľ dotácie bude povinný SZJ poskytnúť účtovné doklady preukazujúce výšku a použitie prostriedkov dotácie.
2. Žiadateľ bude povinný predložiť vecné plnenie účelu dotácie v nasledovnej štruktúre:
* Sumárny prehľad účasti,
* prezenčné listiny z každého tréningu,
1. Preplatenie nákladov zaslané po predložení vyúčtovania do 20. dňa kalendárneho mesiaca nasledujúceho po kalendárnom mesiaci, v ktorom boli tréningy organizované. Po tejto lehote nebudú požiadavky na preplatenie nákladov na kondičnú prípravu zo strany SZJ akceptované.
2. Po schválení žiadosti Výkonným výborom SZJ, budú dodané termíny lokálnych sústredení zaradené do termínového kalendára a bude im pridelené vlastné ČTK.